Platejoggie neem #DataMustFall-veldtog na die parlementSkermskoot van een van Tbo Touch se Twitter-plasings Die gewilde radiopersoonlikheid en entrepreneur, Thabo “Tbo Touch” Molefe het Donderdag aangekondig dat hy uitgenooi is om met die parlementêre portefeuljekomitee oor telekommunikasie en posdiens te vergader oor die hoë koste van breëband-internet in Suid-Afrika. Dit kom nadat die platejoggie ŉ sosialemedia-veldtog van stapel gestuur het oor duur internetkoste, onder die hutsmerk #DataMustFall, wat sedert Woensdagaand op sosiale media gewild geraak het. “Ons maak geskiedenis. Die parlementêre portefeuljekomitee oor telekommunikasie en posdiens het my uitgenooi om volgende week Donderdag te kom praat! Ons regering luister,” het Molefe Donderdag op sy Twitter-rekening gesê. “Die krag van data bied toegang tot opleiding, mentorskap, vaardigheidsontwikkeling, finansiële bystand, om vir werk te soek en aansoek te doen.” Molefe het met sy veldtog begin deur ŉ 30 dae-ultimatum aan selfoonnetwerke te gee om ŉ verandering te maak, anders sal intekenare na ŉ goedkoper diensverskaffer migreer. Die #DataMustFall-veldtog geniet tans geweldige steun op sosiale media, en was die gewildste hutsmerk op Twitter. Politici en bekendes het ook hul steun aan die projek toegesê. “Jong mense moet die voordele van e-leer kan geniet en handboeke aanlyn kan aflaai, inhaal op ŉ lesing oor YouTube, maar hulle kan dit nie doen nie, want alles draai om data en WiFi,” het Molefe bygevoeg. Buti Manamela, adjunkminister in die presidensie, het tydens ŉ gesprek op TouchCentral gesê die regering doen alles in sy vermoë en moet universele toegang tot data beskikbaar maak vir alle burgers. Manamela het gesê die privaat sektor moet ook ŉ gelyke rol speel om seker te maak dat die mense toegang het tot data, en die noodsaaklikheid om die monopolieë af te breek, benadruk. Hy het gesê die Onafhanklike Kommunikasieowerheid van Suid-Afrika (Okosa) moet ook ŉ rol speel om die prys van datakoste te reguleer. ŉ Artikel in Business Tech verlede jaar, het daarop gewys dat die gemiddelde maandelikse koste van breëband-internet in Suid-Afrika tot 10 keer duurder is as in die Verenigde Koninkryk, terwyl internetspoed in die VK tot vyf keer vinniger is as in Suid-Afrika. Die portefeuljekomitee sal Woensdag en Donderdag van 09:00 – 17:00 openbare verhore hou oor die hoë koste van breëband-internet in Suid-Afrika.